Document ID: 32006L0092

DIREKTIVA KOMISIJE 2006/92/ES
z dne 9. novembra 2006
o spremembi prilog k direktivam Sveta 76/895/EGS, 86/362/EGS in 90/642/EGS glede mejnih vrednosti ostankov kaptana, diklorvosa, etiona in folpeta
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 76/895/EGS z dne 23. novembra 1976 o določanju najvišjih dovoljenih ravni za ostanke pesticidov v in na sadju in zelenjavi (1) ter zlasti člena 5 Direktive,
ob upoštevanju Direktive Sveta 86/362/EGS z dne 24. julija 1986 o določanju mejnih vrednosti ostankov pesticidov v in na žitih (2) ter zlasti člena 10 Direktive,
ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih kmetijskega izvora, vključno s sadjem in zelenjavo (3), ter zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (4) in zlasti člena 4(1)(f) Direktive,
ob upoštevanju naslednjega:
(1)
Pri žitu in proizvodih rastlinskega izvora, vključno s sadjem in zelenjavo, vrednosti ostankov odražajo uporabo najmanjših količin pesticidov, potrebnih za učinkovito varstvo rastlin, uporabljenih na tak način, da je vsebnost ostankov najmanjša možna in toksikološko sprejemljiva, ob upoštevanju zlasti varstva okolja in predvidenega vnosa s hrano pri potrošnikih. Pri živilih živalskega izvora vsebnost ostankov odraža hranjenje živali z žiti in proizvodi rastlinskega izvora, ki so obdelani s pesticidi, in kadar je ustrezno, neposredne posledice morebitne uporabe veterinarskih zdravil. Najvišje mejne vrednosti ostankov (MVO) Skupnosti predstavljajo zgornjo mejo vsebnosti takšnih ostankov, za katere se lahko pričakuje, da bodo ugotovljeni v proizvodih, kadar je upoštevana dobra kmetijska praksa.
(2)
Najvišje mejne vrednosti ostankov za pesticide se nenehno pregledujejo in spreminjajo, da se tako upoštevajo nove informacije in podatki. Najvišje mejne vrednosti ostankov so določene na spodnji meji analitskega določanja, kadar pri registriranih uporabah fitofarmacevtskih sredstev ne pride do zaznavnih količin ostankov v živilskem proizvodu ali na njem, ali kadar ni registriranih uporab, ali kadar uporabe, ki so jih dovolile države članice, niso temeljile na potrebnih podatkih, ali kadar uporabe v tretjih državah, zaradi katerih pride do ostankov v živilskih proizvodih ali na njih, ki lahko gredo v promet na trgu Skupnosti, niso bile podprte s takimi potrebnimi podatki.
(3)
Komisija je bila obveščena, da bi bilo treba za več pesticidov sedanje MVO spremeniti glede na razpoložljivost novih informacij o toksikologiji in vnosu s hrano pri potrošnikih. Komisija je pozvala ustrezne države članice poročevalke, da dajo predloge za pregled MVO Skupnosti. Taki predlogi so bili predloženi Komisiji.
(4)
Doživljenjska in kratkoročna izpostavljenost potrošnikov pesticidom iz te direktive z uživanjem živilskih proizvodov je bila ponovno ocenjena in ovrednotena v skladu s postopki in praksami Skupnosti ob upoštevanju smernic, ki jih je objavila Svetovna zdravstvena organizacija (5). Za preprečevanje nesprejemljive izpostavljenosti potrošnikov je zato primerno določiti nove najvišje mejne vrednosti ostankov.
(5)
Morebitna akutna izpostavljenost potrošnikov navedenim pesticidom prek živilskih proizvodov, ki lahko vsebujejo ostanke, je bila ocenjena in ovrednotena v skladu s postopki in prakso Skupnosti, ob upoštevanju smernic, ki jih je objavila Svetovna zdravstvena organizacija. Ugotovljeno je, da prisotnost ostankov pesticidov pri novih najvišjih mejnih vrednostih ostankov ali pod njimi ne bo imela akutnih toksičnih učinkov.
(6)
Skupnost se je prek Svetovne trgovinske organizacije posvetovala s svojimi trgovinskimi partnerji glede novih najvišjih mejnih vrednosti ostankov in upoštevala njihove pripombe glede teh vrednosti.
(7)
Priloge k direktivam 76/895/EGS, 86/362/EGS in 90/642/EGS je treba zato ustrezno spremeniti.
(8)
Ukrepi, določeni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
V Prilogi II k Direktivi 76/895/EGS se vpisi, ki veljajo za kaptan, diklorvos, etion in folpet, črtajo.
Člen 2
Direktiva 86/362/EGS se spremeni:
(a)
V delu A Priloge II se dodajo vrstice za kaptan, etion in folpet, kot je določeno v Prilogi I k tej direktivi.
(b)
V delu A Priloge II se vrstica za diklorvos nadomesti z besedilom iz Priloge II k tej direktivi.
Člen 3
Direktiva 90/642/EGS se spremeni:
(a)
V Prilogi II se dodajo vrstice za kaptan in folpet, kot je določeno v Prilogi III k tej direktivi.
(b)
V Prilogi II se vrstice za diklorvos in etion nadomestijo z besedilom iz Priloge IV k tej direktivi.
Člen 4
1. Države članice najpozneje do 10. maja 2007 sprejmejo in objavijo zakone in druge predpise, potrebne za uskladitev s to direktivo. Komisiji takoj posredujejo besedila navedenih predpisov ter korelacijsko tabelo med navedenimi predpisi in to direktivo.
Te predpise uporabljajo od 11. maja 2007.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropske unije.
Člen 6
Ta direktiva je naslovljena na države članice.
V Bruslju, 9. novembra 2006

Labels: 17
20
0
3
6